32004D0798
L 382/1
JURNALUL OFÍCIAL AL UNIUNII EUROPENE
DECIZIA COMISIEI
din 7 decembrie 2004
de adoptare, în temeiul Directivei 92/43/CEE a Consiliului, a listei siturilor de importanță comunitară pentru regiunea biogeografică continentală
[notificată cu numărul C(2004) 4031]
(2004/798/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică continentală, menționată la articolul 1 litera (c) punctul (iii) din Directiva 92/43/CEE, cuprinde teritoriul Luxemburgului și părți din teritoriul Austriei, Belgiei, Republicii Cehe, Danemarcei, Franței, Germaniei, Italiei, Lituaniei, Poloniei, Sloveniei și Suediei, astfel cum se specifică în harta biogeografică aprobată la 23 octombrie 2000 de către Comitetul privind habitatele, instituit în temeiul articolului 20 din directivă.
(2)
Prezenta decizie nu include teritoriile statelor membre care au aderat la Comunitatea Europeană la 1 mai 2004. Aceste state membre au început la data menționată să transmită Comisiei propunerile lor de situri. Prin urmare, Comisia nu este în măsură să includă informațiile care provin de la statele membre în prezenta listă inițială a siturilor de importanță comunitară, în sensul Directivei 92/43/CEE. Aceste date vor face obiectul unei decizii viitoare a Comisiei, atunci când toate informațiile relevante vor fi strânse și când se va efectua o evaluare științifică aprofundată a propunerilor de situri primite de la statele membre.
(3)
Prin urmare, este necesar ca, în cadrul procesului inițiat în 1995 de stabilire a rețelei Natura 2000, care constituie un element esențial în protecția biodiversității în Comunitatea Europeană, să se realizeze progrese în stabilirea efectivă a rețelei, fără a amâna prezenta decizie.
(4)
Pentru regiunea biogeografică continentală, listele cu siturile propuse ca situri de importanță comunitară, în sensul articolului 1 din Directiva 92/43/CEE, au fost transmise Comisiei între noiembrie 2003 și iunie 2004, în conformitate cu articolul 4 alineatul (1) din directivă, de către Austria, Belgia, Danemarca, Franța, Germania, Italia, Luxemburg și Suedia.
(5)
Listele cu siturile propuse au fost însoțite de informații referitoare la fiecare sit, furnizate în formatul stabilit de Decizia 97/266/CE a Comisiei din 18 decembrie 1996 privind un formular-tip pentru siturile propuse ca situri Natura 2000 (2).
(6)
Aceste informații includ harta cea mai recentă și definitivă a sitului, transmisă de statul membru în cauză, denumirea sitului, amplasamentul, gradul de acoperire al sitului, precum și datele care rezultă din aplicarea criteriilor specificate în anexa III la Directiva 92/43/CEE.
(7)
Pe baza listei provizorii elaborate de Comisie în acord cu fiecare dintre statele membre interesate, listă care identifică, de asemenea, siturile care găzduiesc tipuri de habitate naturale prioritare sau specii prioritare, este necesar să se adopte o listă a siturilor selectate ca situri de importanță comunitară.
(8)
Cunoștințele privind existența și distribuția tipurilor de habitate și a speciilor naturale evoluează în mod constant, ca urmare a supravegherii prevăzute la articolul 11 din Directiva 92/43/CEE. Prin urmare, evaluarea și selectarea siturilor la nivel comunitar au fost efectuate pe baza celor mai bune informații disponibile în prezent.
(9)
În conformitate cu jurisprudența constantă a Curții de Justiție a Comunităților Europene, pentru „a stabili o listă preliminară a siturilor de importanță comunitară, în măsură să conducă la crearea unei rețele ecologice europene coerente a ariilor speciale de conservare, Comisia trebuie să dispună de o listă exhaustivă a siturilor care, la nivel național, prezintă un interes ecologic relevant din punct de vedere al obiectivului de conservare a habitatelor naturale, precum și a speciilor de faună și floră sălbatică, menționate de directivă. […] Mai mult, numai în acest fel este posibil să se realizeze obiectivul menționat la articolul 3 alineatul (1) primul paragraf din directivă, de menținere sau de readucere la un stadiu adecvat de conservare în aria de extindere naturală a tipurilor de habitate naturale și a habitatelor speciilor în cauză, care se poate întinde de o parte și de alta a frontierelor interne ale Comunității.” (3)
(10)
Pe baza informațiilor disponibile și a evaluărilor comune efectuate în cadrul seminarelor biogeografice, pregătite de Centrul tematic european pentru protecția naturii și biodiversitate, precum și al întâlnirilor bilaterale desfășurate cu statele membre, unele state membre nu au propus suficiente situri pentru a îndeplini cerințele Directivei 92/43/CEE pentru anumite tipuri de habitate și de specii. Prin urmare, pentru aceste tipuri de habitate și de specii menționate în anexa II la prezenta decizie, nu se poate concluziona că rețeaua este completă. Cu toate acestea, ținând seama de termenul necesar pentru a primi informațiile și pentru a ajunge la un acord cu statele membre, Comisia consideră că este oportun să se adopte o listă inițială a siturilor, care va trebui revizuită în conformitate cu dispozițiile articolului 4 din Directiva 92/43/CEE pentru tipurile de habitate și speciile menționate în anexa II la prezenta decizie, pentru care statele membre indicate nu au propus suficiente situri în conformitate cu cerințele Directivei 92/43/CEE.
(11)
Ținând seama de cunoștințele incomplete privind existența și distribuția tipurilor de habitate naturale din anexa I și a speciilor din anexa II la directiva în cauză, care sunt prezente atât în apele maritime teritoriale, cât și în apele situate în afara apelor teritoriale de sub jurisdicția națională, nu se poate concluziona că rețeaua este completă sau incompletă pentru tipurile de habitate și speciile menționate. Speciile și tipurile de habitate în cauză apar în anexa III la prezenta decizie. Prin urmare, Comisia consideră că lista inițială va fi revizuită, dacă este cazul, pentru diferitele tipuri de habitate și speciile din anexa III la prezenta decizie, în conformitate cu dispozițiile articolului 4 din Directiva 92/43/CEE.
(12)
Anexa III la prezenta decizie enumeră, de asemenea, celelalte tipuri de habitate din anexa I și speciile din anexa II la directivă, care fac obiectul unei examinări științifice.
(13)
Măsurile prevăzute în prezenta decizie sunt conforme cu avizul Comitetului pentru habitate,
ADOPTĂ PREZENTA DECIZIE:
Articolul 1
Lista prevăzută în anexa I la prezenta decizie constituie lista inițială a siturilor de importanță comunitară pentru regiunea biogeografică continentală, în conformitate cu dispozițiile articolului 4 alineatul (2) al treilea paragraf din Directiva 92/43/CEE.
Această listă urmează să fie revizuită având în vedere propunerile ulterioare depuse de către statele membre în conformitate cu articolul 4 din Directiva 92/43/CEE pentru anumite tipuri de habitate și specii, menționate în anexa II și în anexa III la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 7 decembrie 2004.